Diari Oficial de la Generalitat Valenciana


Sumari del DOGV 8167, del 10-11-2017 (2017/9313)

RESOLUCIÓ de 28 de setembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 62/12-AIA Torreblanca.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8167

Data del DOGV
:   10-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9313


Data del document
:   28-09-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 de setembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 62/12-AIA Torreblanca. [2017/9313]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 62/12-AIA Torreblanca.  
  
«Declaració d'impacte ambiental  
Expedient: 062/9834-TEQ  
Títol: Autorització ambiental integrada per a l'extracció de torbes en la concessió minera Santa Ofelia núm. 1.901  
Òrgan substantiu: Direcció General de Qualitat Ambiental.  
Promotor: Herederos de Enrique Climent Mingol, CB.  
Localització: Torreblanca.  
En data 12 de juliol de 2012, la Direcció Territorial de Castelló de la Conselleria d'Infraestructures, Territori i Medi Ambient sol·licita la declaració d'impacte ambiental per a l'autorització ambiental integrada de l'extracció de torbes en la concessió minera Santa Ofelia núm. 1.901, en el terme municipal de Torreblanca.  
En data 5 d'octubre de 2012 es rep una resolució del director territorial del Servei Territorial de Medi Ambient de Castelló, per la qual es denega la sol·licitud d'autorització ambiental integrada promoguda per la mercantil Enrique Climent Mingol CB, es basa en l'informe desfavorable de l'Ajuntament de Torreblanca de data 27 de juliol de 2012, en l'informe desfavorable emés per la Confederació Hidrogràfica del Xúquer de data 22 d'agost de 2012 i en l'informe desfavorable de la Direcció General del Medi Natural de 24 de setembre de 2012.  
  
En conseqüència, en data 23 de novembre de 2012, es declara conclús el procediment relatiu a l'expedient d'avaluació ambiental per a l'activitat d'extracció de recursos minerals.  
En data 2 de juny de 2015, la Direcció Territorial de Castelló de la Conselleria d'Infraestructures, Territori i Medi Ambient sol·licita novament l'emissió de la declaració d'impacte ambiental del projecte esmentat, vista la sentència núm. 56/2015, de data 16 de març de 2015, del Jutjat Contenciós Administratiu, núm. 1 de Castelló, dictada en el procediment ordinari 482/2013, per la qual s'estima parcialment el recurs contenciós administratiu interposat per Herederos de Enrique Climent Mingol, CB, i ordena retrotraure les actuacions de l'expedient 26/09/AAI/CS al moment anterior a la proposta de resolució.  
  
En dates 21 de juny de 2016 i 13 de febrer de 2017, la Direcció Territorial de Castelló de la Conselleria d'Agricultura, Medi Ambient, Canvi Climàtic i Desenvolupament Rural reitera l'emissió de la declaració d'impacte ambiental.  
  
Objecte  
Es realitza la descripció del projecte d'acord amb l'estudi d'impacte ambiental presentat el 12 de juliol de 2012, datat en juliol de 2011.  
  
La concessió minera Santa Ofelia núm. 1901, comprén 156 ha del terme municipal de Torreblanca. La zona d'explotació proposada es troba més pròxima a la costa. S'observa en la figura adjunta l'àmbit de la concessió minera i el de l'explotació proposada.  
L'accés es realitza des de la carretera local, CV-1.430, que uneix Torreblanca amb el seu barri marítim (Torrenostra) i els camins de Carrerassa del Tato i de les Torbes.  
  
  
Marc normatiu  
L'avaluació d'impacte ambiental de projectes en el moment en què s'incoa aquest expedient està regulada en la Llei 2 1989/, de 3 de març de 1989 d'impacte ambiental de la Generalitat Valenciana, els reglaments que la despleguen (Decret 1621990 i Decret 32 2006 que modifica l'anterior) i el Reial decret legislatiu 1 2008/ d'11 de gener, pel qual s'aprova el text refós de la Llei d'avaluació d'impacte ambiental de projectes.  
La legislació ambiental tipifica en els annexos els projectes que han de ser sotmesos a avaluació d'impacte ambiental. La finalitat del projecte es troba en l'epígraf 3. dec) l'annex I del Decret 162 1990/, per la qual cosa és un supòsit sotmés a avaluació d'impacte ambiental.  
  
  
Consideracions ambientals  
El Decret 4/2003, de 21 de gener, del Consell de la Generalitat, pel qual s'aprova el Pla d'ordenació dels recursos naturals i rector d'ús i gestió del Parc Natural del Prat de Cabanes-Torreblanca estableix en l'article 15 la regulació de les activitats extractives. En particular,  
  
«1. En l'àmbit del parc natural, així com en la seua àrea d'esmorteïment d'impactes, únicament es permeten les explotacions mineres a cel obert que estiguen degudament autoritzades en el moment de l'entrada en vigor d'aquest.  
2. Les explotacions mineres que es troben en activitat en el moment de l'entrada en vigor d'aquest pla, hauran d'adequar les seues activitats extractives als corresponents plans de restauració, d'acord amb el que disposa la legislació sectorial i, específicament, en el Reial decret 2.994/1982, sobre restauració de l'espai natural afectat per activitats mineres.  
3. El pla de restauració presentat pel titular de l'aprofitament o explotació haurà de preveure les condicions generals que per a aquesta activitat s'estableixen en aquest pla.  
4. Els titulars de les concessions administratives per a l'extracció de torbes que en el moment de l'entrada en vigor d'aquest pla no estiguen en règim d'explotació, podran iniciar aquest règim, sense perjudici de les preceptives autoritzacions sectorials, sempre que asseguren prèviament les condicions necessàries per a la seua adequació als fins de protecció i conservació establits pel present pla. En particular, amb caràcter previ a l'atorgament de la llicència d'activitat i explotació es requerirà l'informe favorable i vinculant de la Direcció General de Planificació i Gestió del Medi, el qual podrà establir les condicions particulars a què haurà de sotmetre's l'explotació.  
5. Les concessions mineres per a extracció de torbes en l'àmbit del parc natural, quedaran subjectes a les següents condicions generals d'explotació:  
a) Queda prohibida l'explotació de torbes a una distància inferior a 200 metres del límit del domini públic marimoterrestre.  
b) Queda limitada l'explotació total anual a una hectàrea/any per màquina utilitzada per a l'extracció de torba, amb un màxim de dues màquines treballant durant el mateix període de temps.  
c) S'haurà de deixar una àmplia zona sense explotar que circumde les basses resultants de l'extracció, la qual no serà inferior a vint metres, en aquells sectors que limiten amb camins transitats o terrenys cultivats.  
  
d) L'explotació d'una concessió, en aquelles zones que mantenen una bona representació de la vegetació característica de l'espai natural a criteri de la Direcció General de Planificació i Gestió del Medi, haurà de preservar un sector verge d'extensió no inferior al trenta per cent de la concessió a explotar, i aquestes zones s'han de planificar en una planimetria adequada que serà supervisada per l'esmentada direcció general.  
  
e) Les basses resultants de l'explotació minera hauran de complir els requisits següents:  
- Extensió mínima de dues hectàrees.  
- Perímetre irregular que afavorisca una important extensió de vora.  
  
- Talussos de pendents suaus.  
- Creació d'illes amb superfícies mínimes de cinquanta metres quadrats.  
f) Finalitzada l'activitat extractiva en una zona, s'haurà de retirar tot tipus de restes relacionades amb l'activitat i alienes a l'ecosistema natural, tant materials com infraestructura utilitzada.  
6. La Direcció General de Planificació i Gestió del Medi intensificarà els mecanismes de control per al compliment dels plans de restauració dels espais alterats per l'activitat minera a cel obert.  
  
7. L'incompliment de les condicions reflectides en les concessions mineres o en les autoritzacions pertinents, comportarà l'inici de l'expedient de caducitat de l'autorització o concessió corresponent, de conformitat amb els articles 83 i següents de la Llei 22/1973, de Mines.  
  
8. Tal com s'estableix com a directriu en l'article 9 d'aquestes normes, la Direcció General de Planificació i Gestió del Medi considerarà prioritàries per a la seua regeneració i restauració aquelles àrees que hagen sigut objecte d'explotació minera, amb la finalitat de contribuir a la diversificació dels ambients i ecosistemes del parc natural.»  
  
Per a dilucidar el compliment o no del punt 5, s'adjunta a continuació la imatge del visor del domini públic maritimoterrestre del Ministeri d'Agricultura i Pesca, Alimentació i Medi Ambient. En groc es mostra la línia del domini públic maritimoterrestre i en color magenta la línia de la servitud de protecció.  
En el gràfic adjunt es realitza una superposició aproximada de la ubicació de la concessió minera (color magenta), del perímetre d'explotació (color roig) i del domini públic maritimoterrestre (color groc). S'observa que l'àrea d'explotació presentat queda en un 80 % dins del domini públic maritimoterrestre i pràcticament en la seua totalitat dins de la franja que dista 200 metres del límit del domini públic martimoterrestre, per la qual cosa segons la normativa l'explotació quedaria prohibida.  
  
  
  
  
  
En data 28 de març de 2017, se sol·licita al Servei Provincial de Costes de Castelló un informe sobre la delimitació de la línia de domini públic maritimoterrestre en el terme municipal de Torreblanca, tenint en compte la informació que apareix en el visor cartogràfic del domini públic maritimoterrestre i de l'informe aportat pel promotor de l'activitat extractiva, en què el Servei Provincial de Costes a Castelló informa que en data 23 de desembre de 2016 va ser declarada la caducitat d'aquest mitjançant una resolució de data 19 d'octubre de 2016.  
En data 29 de juny de 2017 es rep un informe sobre la delimitació en el tram de costa del terme municipal de Torreblanca en l'àmbit del Prat de Cabanes-Torreblanca, realitzat pel Servei Provincial de Costes a Castelló.  
Es transcriu la part principal d'aquest informe:  
«1. Dins de la reglamentària tramitació de l'expedient de delimitació DES01/09/12/0002, corresponent al tram de costa que comprén el Prat de Cabanes-Torreblanca, en els termes municipals de Cabanes i Torreblanca, va ser redactat el projecte reglamentari de delimitació, datat al juny de 2011, i subscrit pel cap del servei de Gestió del Domini públic maritimoterrestre i pel cap del servei Provincial de Costes. Com queda fefaentment acreditat en aquest projecte de delimitació, la delimitació administrativa dels béns de domini públic maritimoterrestre proposada en aquest, complia la legislació sobre costes aplicable en el moment de la redacció, açò és, la Llei 22/1988, de 28 de juliol, de costes, i el Reial decret 1741/1989, d'1 de desembre, pel qual s'aprovava el Reglament general per a desplegament i execució de la Llei de costes.  
  
2. Per Ordre ministerial de 19 d'octubre de 2016 es declara caducat l'expedient de DES01/09/12/0002, corresponent al tram de costa que comprén el Prat de Cabanes-Torreblanca, en els termes municipals de Cabanes i Torreblanca (S'adjunta la delimitació planimètrica en format digital).  
3. En el supòsit, i per tant no contrastat, d'invariabilitat en data de hui dels estudis tècnics que van servir de fonament tècnic per a la redacció del projecte de delimitació, datat al juny de 2011, dins de l'expedient de delimitació DES01/09/12/0002, corresponent al tram de costa que comprén el Prat de Cabanes-Torreblanca, els béns objecte de la delimitació administrativa donada pel projecte de delimitació esmentat, datat al juny de 2011, serien, en principi, susceptibles de tipificació com béns de domini públic maritimoterrestre a la llum de la legislació sobre costes d'aplicació en data de hui, açò és, la Llei 22/1988, de 28 de juliol, de costes, la Llei 2/2013, de 29 de maig, de protecció i ús sostenible del litoral i de modificació de la Llei 22/1988, de 28 de juliol, de costes, i el Reial decret 876/2014, de 10 d'octubre, pel qual s'aprova el Reglament general de costes.  
  
4. Al novembre de 2016 va ser redactat i subscrit pel cap del servei de Gestió del DPM-T del Servei Provincial de Costes de Castelló el plec de bases amb referència 2016PLD001PRV per a la contractació de serveis d'assistència tècnica per a la realització de la delimitació del domini públic maritimoterrestre del tram de costa que comprén el Prat de Cabanes-Torreblanca, en els termes municipals de Cabanes i Torreblanca (Castelló).  
5. Les delimitacions administratives juxtaposadament en vigor en el tram de costa del terme municipal de Torreblanca en l'àmbit del Prat de Cabanes-Torreblanca van ser aprovades per ordres ministerials de 20 de maig de 1977, 15 d'abril de 2005 i 5 de març de 1999. (s'adjunta la delimitació planimètrica en format digital)».  
Així doncs, hi ha un projecte de delimitació, el contingut i tramitació del qual és objecte de desplegament reglamentari, que fefaentment delimita els béns de domini públic maritimoterrestre. Queda constància, a pesar que aquest està caducat, que els terrenys esmentats posseeixen valors que, d'acord amb la legislació sectorial, els fan mereixedors de la classificació com a béns de domini públic maritimoterrestre. Cal assumir, doncs, els valors naturals i ambientals dels terrenys i, en conseqüència, considerar que el projecte d'explotació proposat és contrari al Pla d'ordenació dels recursos naturals i rector d'ús i gestió del Parc Natural del Prat de Cabanes-Torreblanca, i s'ha d'emetre un informe ambiental desfavorable.  
  
Consideracions jurídiques  
1. El projecte examinat constitueix un dels supòsits fàctics en què és preceptiva la formulació d'una declaració d'impacte ambiental, prèviament a la resolució administrativa que s'adopte, per a l'aprovació definitiva d'aquest, segons es desprén de l'article 5é de la Llei d'impacte ambiental i concordants del seu reglament, annex I, apartat 8.a del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, modificat pel Decret 32/2006, de 10 de març, del Consell de la Generalitat.  
  
2. En l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (modificat pel Decret 73/2017, de 2 de juny, del Consell), atribueix a la Direcció General de Medi Natural i d'Avaluació Ambiental, la competència en matèria d'avaluació ambiental estratègica i de projectes, entre altres.  
  
Declaració d'impacte ambiental  
  
Primer  
Estimar desfavorablement el projecte d'autorització ambiental integrada per a l'extracció de torbes en la concessió minera Santa Ofelia núm. 1.901, per ser contrària al Decret 4/2003, de 21 de gener, del Consell de la Generalitat, pel qual s'aprova el Pla d'ordenació dels recursos naturals i rector d'ús i gestió del Parc Natural del Prat de Cabanes-Torreblanca.  
  
Segon  
Notificar a les parts interessades que, contra aquesta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
  
València, 27 de juliol de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de setembre de 2017.- El director general de Medi Natural i d'Avaluació Ambiental: Antoni Marzo i Pastor.